“ทองฟิวเจอร์” จ่อหลุด 1,730 เหรียญ กังวลเฟดขึ้นดอกเบี้ยแรง สกัดเงินเฟ้อ
“ทองฟิวเจอร์” จ่อหลุด 1,730 เหรียญ กังวลเฟดขึ้นดอกเบี้ยแรง สกัดเงินเฟ้อ โดย ณ เวลา 22.25 น. ตามเวลาไทย สัญญาทองคำตลาด COMEX ส่งมอบเดือนธ.ค. สู่ระดับ 1,730.50 ดอลลาร์/ออนซ์
“ทองฟิวเจอร์” จ่อหลุด 1,730 เหรียญ กังวลเฟดขึ้นดอกเบี้ยแรง สกัดเงินเฟ้อ โดย ณ เวลา 22.25 น. ตามเวลาไทย สัญญาทองคำตลาด COMEX ส่งมอบเดือนธ.ค. สู่ระดับ 1,730.50 ดอลลาร์/ออนซ์
31 ส.ค. 2565

ผู้สื่อข่าวรายงานว่า ราคาทองฟิวเจอร์ร่วงลงใกล้หลุดระดับ 1,730 ดอลลาร์ในวันนี้(31ส.ค.65) หลังจากที่นายเจอโรม พาวเวล ประธานธนาคารกลางสหรัฐ (เฟด) ย้ำว่าเฟดจะยังคงเร่งปรับขึ้นอัตราดอกเบี้ยเพื่อสกัดเงินเฟ้อ
โดย ณ เวลา 22.25 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 5.80 ดอลลาร์ หรือ 0.33% สู่ระดับ 1,730.50 ดอลลาร์/ออนซ์
ทั้งนี้แม้ทองได้รับการมองว่าเป็นสินทรัพย์ที่ป้องกันความเสี่ยงจากเงินเฟ้อ และเป็นสินทรัพย์ปลอดภัยในยามที่ตลาดเผชิญความไม่แน่นอนทางการเมืองและเศรษฐกิจ แต่การที่เฟดมีแนวโน้มเร่งปรับขึ้นอัตราดอกเบี้ย ก็ได้บดบังปัจจัยบวกดังกล่าว เนื่องจากการดีดตัวขึ้นของอัตราดอกเบี้ยจะเพิ่มต้นทุนค่าเสียโอกาสในการถือครองทอง เนื่องจากทองเป็นสินทรัพย์ที่ไม่มีผลตอบแทนในรูปดอกเบี้ย
ล่าสุด FedWatch Tool ของ CME Group บ่งชี้ว่า นักลงทุนให้น้ำหนักมากถึง 70.5% ที่เฟดจะปรับขึ้นอัตราดอกเบี้ย 0.75% สู่ระดับ 3.00-3.25% ในการประชุมวันที่ 20-21 ก.ย. และให้น้ำหนักเพียง 29.5% ที่เฟดจะปรับขึ้นอัตราดอกเบี้ย 0.50%
หากเฟดปรับขึ้นอัตราดอกเบี้ย 0.75% ในเดือนก.ย. ก็จะส่งผลให้เฟดขึ้นดอกเบี้ย 0.75% ติดต่อกันเป็นครั้งที่ 3 หลังจากปรับขึ้น 0.75% ทั้งในเดือนมิ.ย.และก.ค.
นักลงทุนจับตาตัวเลขการจ้างงานนอกภาคเกษตรประจำเดือนส.ค.ในวันศุกร์นี้ ขณะที่นักวิเคราะห์คาดการณ์ว่า ตัวเลขจ้างงานดังกล่าวเพิ่มขึ้นเพียง 300,000 ตำแหน่ง หลังจากพุ่งขึ้น 528,000 ตำแหน่งในเดือนก.ค.
ออโตเมติก ดาต้า โพรเซสซิ่ง อิงค์ (ADP) เปิดเผยว่า การจ้างงานของภาคเอกชนสหรัฐเพิ่มขึ้นเพียง 132,000 ตำแหน่งในเดือนส.ค. ต่ำกว่าที่นักวิเคราะห์คาดการณ์ที่ระดับ 300,000 ตำแหน่ง หลังจากเพิ่มขึ้น 270,000 ตำแหน่งในเดือนก.ค. และภาคบริการมีการจ้างงาน 110,000 ตำแหน่งในเดือนส.ค. ขณะที่ภาคการผลิตมีการจ้างงาน 22,000 ตำแหน่ง